**医学摘粹**

**〔清〕庆云阁**

**上海科学技术出版社，1983**

伤寒十六证类方

里寒证

乾呕吐涎沫头痛者，吴茱萸汤主之。

伤寒证辨

头痛

三阳经头痛，身皆发热，法当从三阳治。若不大便，小便赤，为里热已实，宜承气汤下之。若小便清白，即不大便，为里热未实，表尚未清，法当先从表治也。厥阴头痛，多厥而无热，呕吐涎沫，是厥阴挟寒邪上逆也，宜吴茱萸汤，温而降之。

四诊要诀

附录十问歌

问其头痛为邪甚，不痛为正虚。暴眩为风火与痰，渐眩为土虚气陷。

脉象主病

寸弦为阴乘阳，主头痛。

杂证要法

头痛

头痛者，风寒火三气逆于上也。然亦有因阴血虚，阳热盛而头痛者。亦有因阳气虚，阴寒盛而头痛者。血虚头痛尚微，阳虚头痛独剧耳。如真头痛，痛甚，脑尽痛，手足寒至节，不治。如因火盛而头痛者，以元参饮主之。如因血虚而头痛者，以当归补血汤加鹿茸主之。如因肾阴虚而头痛者，以左归饮加味主之。如因阳虚而头痛者，以吴茱萸汤主之。如因外感风寒而头痛者，应以伤寒法治之，不在此例。

元参饮元参（一两）水煎，当茶饮。有风者，用柴胡汤去人参，加元参、枳实治之。

当归补血汤黄耆（一两）当归（三钱）加鹿茸（一两），水煎大半杯，温服。

左归饮熟地（四钱）山药（三钱）山茱萸（三钱）茯苓（三钱）枸杞（三钱）甘草（二钱炙）加肉苁蓉（三四钱），川芎（二钱），细辛（一钱半），水煎服。

吴茱萸汤人参（二钱）吴茱萸（二钱）生姜（四钱）大枣（三枚）水煎大半杯，温服。

眩晕

眩晕者，眩冒而旋转不定也。如因肝风痰饮而致者，统以二陈汤加味主之。如因虚而致者，以一味鹿茸酒主之。如因火亢而致者，以一味大黄散主之。

二陈汤半夏（三钱）陈皮（三钱）茯苓（三钱）甘草（二钱炙）水煎大半杯，温服。如属肝风者，加防风、玉竹、天麻、钩藤。如属痰饮者，倍半夏，倍加泽泻。火盛者，加黄芩、元参。

一味鹿茸酒鹿茸（一两）酒煎去渣，入麝香少许服。

一味大黄散大黄（制）为末茶调下，每服一钱至二三钱。清宁丸亦可代之。

本草类要

攻气类

半夏味辛，气平，入手太阴肺、足阳明胃经。下冲逆而除咳嗽，降浊阴而止呕吐，排决水饮，清涤涎沫，开胸膈胀塞，消咽喉肿痛。平头上之眩晕，泄心下之痞满。善调反胃，妙安惊悸。洗去白矾用，妊娠姜汁炒。

凉散类

柴胡味苦微寒，入足少阳胆经。清胆经之郁火，泄心家之烦热，行经于表里阴阳之间，奏效于寒热往来之会。上头目而止眩晕，下胸胁而消鞕满。口苦咽乾最效，眼红耳热甚灵。降胃胆之逆，升肝脾之陷。胃口痞痛之良剂，血室郁热之神丹。

伤寒证方歌括

吴茱萸证（里寒而停水方见阳明虚证）

乾呕旋惊口吐涎，时时头痛入于巅，胃停水饮寒尤盛，汤用吴萸病可痊。